### NN 145/2021 (29.12.2021.), Odluka o naknadi za razvoj sustava javne odvodnje trgovačkog društva »Odvodnja Poreč« d.o.o.

Odvodnja Poreč d.o.o.

2527

Na temelju članka 52. i 56. Zakona o financiranju vodnog gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17, 66/19) i članka 23. stavak 1. točka 4. Zakona o vodnim uslugama (»Narodne novine« broj 66/19) Skupština trgovačkog društva Odvodnja Poreč d.o.o. (javni isporučitelj) na sjednici održanoj 17. prosinca 2021. godine donijela je

ODLUKU

O NAKNADI ZA RAZVOJ SUSTAVA JAVNE ODVODNJE

Članak 1.

Ovom se Odlukom na području Grada Poreča – Parenzo, Općine Vrsar – Orsera, Općine Funtana – Fontane, Općine Tar-Vabriga – Torre-Abrega, Općine Sveti Lovreč i Općine Vižinada – Visinada uvodi obveza plaćanja naknade za razvoj sustava javne odvodnje, te se propisuju:

– obveznici plaćanja naknade za razvoj,

– osnovica za obračun,

– visina naknade,

– namjene kojima služi prihod od naknade za razvoj,

– način i rokovi plaćanja naknade za razvoj, te

– nadzor nad obračunom i naplatom naknade za razvoj.

Članak 2.

Obveznici plaćanja naknade za razvoj sustava javne odvodnje su svi obveznici plaćanja cijene vodne usluge javne vodoopskrbe s područja Grada Poreča – Parenzo, Općine Vrsar – Orsera, Općine Funtana – Fontane, Općine Tar-Vabriga – Torre-Abrega, Općine Sveti Lovreč i Općine Vižinada – Visinada uz koju se plaća naknada za razvoj.

Osnovica naknade za razvoj je jedinica mjere isporučene vodne usluge odnosno jedan kubni metar isporučene vode (1 m3).

Ukupan iznos naknade za razvoj koju je obveznik dužan platiti predstavlja umnožak količine isporučene vode i iznosa naknade utvrđene člankom 3. ove Odluke.

Naknada za razvoj sustava javne odvodnje naplaćuje se putem računa za vodne usluge koje obveznicima ispostavlja Istarski vodovod d.o.o. Buzet ili drugo trgovačko društvo sukladno Ugovoru, na kojem se ista iskazuje kao zasebna stavka.

Iznos naknade za razvoj ne podliježe obvezi obračunavanja poreza na dodanu vrijednost.

Način i rokovi uplate naknade za razvoj određuje se sukladno odluci o cijeni vodnih usluga javne odvodnje.

Članak 3.

Naknada za razvoj na području jedinica lokalne samouprave u nadležnosti javnog isporučitelja i to na području Grada Poreča – Parenzo, Općine Vrsar – Orsera, Općine Funtana – Fontane, Općine Tar – Vabriga – Torre – Abrega, Općine Sveti Lovreč i Općine Vižinada – Visinada uvodi se u sljedećim iznosima:

– korisnik domaćinstvo: 2,30 kn/m3,

– korisnik gospodarstvo: 3,80 kn/m3.

Članak 4.

Naknada za razvoj prihod je javnog isporučitelja vodne usluge.

Prihodi od naknade za razvoj koriste se za financiranje gradnje komunalnih vodnih građevina sukladno planu gradnje komunalnih vodnih građevina odnosno za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga, koji se donosi u skladu sa zakonom kojim se uređuju vodne usluge.

Članak 5.

Javni isporučitelj u svojim poslovnim knjigama za svaku jedinicu lokalne samouprave prikupljenu naknadu za razvoj vodi na zasebnom kontu.

Nadzor nad obračunom i naplatom naknade za razvoj provodi svaka jedinica lokalne samouprave za svoje područje.

Javni isporučitelj dužan je svakoj jedinici lokalne samouprave podnositi godišnje izvješće o naplaćenim i utrošenim sredstvima naknade za razvoj s njenog područja.

Članak 6.

Ova Odluka stupa na snagu 1. siječnja 2022. godine, a objavit će se u »Narodnim novinama«, te na mrežnoj stranici javnog isporučitelja.

Javni isporučitelj vodnih usluga dužan je dostaviti ovu Odluku Vijeću za vodne usluge u roku od pet dana od dana donošenja.

Stupanjem na snagu ove Odluke prestaju važiti odluke o obračunu i naplati naknade za razvoj donijete od strane jedinica lokalne samouprave na području javnog isporučitelja na temelju članka 52. Zakona o financiranju vodnog gospodarstva (»Narodne novine« broj 153/09, 90/11, 56/13, 154/14 119/15, 120/16, 12/17):

– Odluka o obračunu i naplati naknade za razvoj sustava javne odvodnje (Službeni glasnik Grada Poreča – Parenzo broj 05/2018),

– Odluka o obračunu i naplati naknade za razvoj sustava javne odvodnje (Službeni glasnik Općine Funtana broj 05/2018),

– Odluka o obračunu i naplati naknade za razvoj sustava javne odvodnje (Službeni glasnik Općine Tar-Vabriga – Torre-Abrega broj 04/2014),

– Odluka o izmjeni i dopuni Odluke o obračunu i naplati naknade za razvoj sustava javne odvodnje (Službeni glasnik Općine Tar-Vabriga – Torre-Abrega broj 01/2018),

– Odluka o obračunu i naplati naknade za razvoj sustava javne odvodnje (Službene novine Općine Vrsar – Orsera broj 02/2011),

– Odluka o izmjeni i dopuni Odluke o obračunu i naplati naknade za razvoj sustava javne odvodnje (Službene novine Općine Vrsar – Orsera broj 10/2018),

– Odluka o obračunu i naplati naknade za razvoj sustava javne odvodnje (Službene novine Općine Sv. Lovreč broj 02/2015).

Klasa: 325-02/21-01/05
 Urbroj: 2167/01-53-66-03/2-21-12
 Poreč – Parenzo, 17. prosinca 2021.

Predsjedavatelj Skupštine
 Loris Peršurić, v. r.